钦定古今图书集成/理学汇编/文学典/第137卷 > 《徐师曾文体明辩》 > 《诏》
## 钦定古今图书集成/理学汇编/文学典/第137卷 > 《徐师曾文体明辩》 > 《诏》

按：刘勰云：“古者王言，若轩辕、唐、虞，同称为命，至三代
始兼诰誓而称之，今见于书者是也。”秦并天下，改命
曰制，令曰诏，于是诏兴焉。汉初，定命四品，其三曰诏，
后世因之。夫诏者，昭也，告也。古之诏词，皆用散文，故
能深厚尔雅，感动乎人。六朝而下，文尚偶俪，而诏亦
用之，然非独用于诏也。后代渐复古文，而专以四六
施之诏、诰、制、敕、表、笺、简启等类，则失之矣。然亦有用
散文者，不可谓古法尽废也。今取汉以下诸作，分为
“古”、俗二体而别之。